POZIV
na sudjelovanje u savjetovanju
sa zainteresiranom javnošću
o
NACRTU MASTER PLANA TURIZMA OSJEČKO-BARANJSKE ŽUPANIJE 
 
Razlozi za izradu Master plana turizma Osječko-baranjske županije su: nepostojanje strateškog razvojnog dokumenta koji objedinjava prostorne organizacijske turističke aktivnosti  u Županiji, a što predstavlja prepreku održivom razvoju, sagledavanje dostignutog stupnja razvijenosti turističke i komunalne infrastrukture, sagledavanju odrednica turističkog razvoja na temelju analiza važećih prostornih planova i drugih strateških dokumenata uz valorizaciju potencijala turističke atrakcijske osnove identifikacija strateških prednosti i nedostataka turističke ponude Osječko-baranjske županije i sagledavanje  planiranih novih razvojno - investicijskih projekata u funkciji razvoja turizma.

Ciljevi i programska polazišta za izradu Master plana su uspostava dugoročnog strateškog razvojnog okvira do 2025. godine i definiranje upravljačko - implementacijskih smjernica održivog razvoja turizma u Županiji, povećanje kvalitete usluživanja i profitabilnosti poslovanja pojedinačnih gospodarskih subjekata u turizmu, stvaranje preduvjeta za provedbu akcijskog plana i stvaranje preduvjeta za provedbu Strategije razvoja turizma Republike Hrvatske do 2020. godine. Master plan turizma Osječko-baranjske županije obuhvaća tri glavne međusobno povezane cjeline:  Analizu stanja, Strategiju turističkog razvoja i Akcijski plan s Implementacijskim aktivnostima.
Budući da je riječ o planskom dokumentu kojima se utječe na interes  građana i pravnih osoba na području Županije, sukladno članku 11. Zakona o pravu na pristup informacijama ("Narodne novine" broj 25/13. i 85/15.) provodi se postupak savjetovanja sa zainteresiranom javnošću. Postupak savjetovanja provest će se, sukladno Kodeksu savjetovanja sa zainteresiranom javnošću u postupcima donošenja zakona, drugih propisa i akata ("Narodne novine" broj 140/09.), stavljanjem Nacrta Master plana turizma na internetske stranice Osječko-baranjske županije s mogućnošću sudionika da elektronskom poštom ili u pisanom obliku dostave svoje komentare, primjedbe i prijedloge prema na stranicama raspoloživom obrascu. Postupak savjetovanja provest će se u razdoblju od 27. siječnja do 25. veljače 2017. godine. 
Organizator i nositelj postupka savjetovanja je Upravni odjel za poljoprivredu i ruralni razvoj Osječko-baranjske županije.
Pozivamo vas na sudjelovanje u postupku Savjetovanja, za koju potrebu vam je na raspolaganju utvrđeni Nacrt Master plana turizma i Obrazac sudjelovanja u savjetovanju.

